Atribuirea unui contract în valoare de peste 80 de milioane de lei, care vizează lucrările de salubrizare stradală și deszăpezire în municipiul Suceava, timp de opt ani, este scoasă la licitație în data de 15 aprilie.
"A durat mult pregătirea licitației pentru că s-au modificat niște acte normative la ANRSC privind gestionarea deșeurilor. Am așteptat să se clarifice toate aceste aspecte administrative, s-a aprobat caietul de sarcini în Consiliul Local și urmează licitația.
În mare parte sunt aceleași clauze ca și în contractul de data trecută, dar îmbunătățite în ceea ce privește cositul spațiilor verzi, tunsul gardurilor vii, transportul deșeurilor care nu sunt conforme, precum cele rezultate din demolări, și altele. Sperăm să se adjudece cât mai repede licitația și să lucrăm pe noul contract la salubrizare", a precizat primarul Sucevei, Ion Lungu.
Fără îndoială, ținând cont de valoarea contractului, de peste 16 milioane de euro, dar și de perioada mare de valabilitate a acestuia, concurența va fi foarte mare, ceea ce este în beneficiul sucevenilor, pentru că participanții se vor "bate" în oferte, atât la tarife, cât și la dotări.
În prezent, lucrările de salubrizare stradală și deszăpezire din municipiul reședință de județ sunt efectuate de firma suceveană Diasil Service, care a preluat aceste activități după ce a "luat fața" companiei bucureștene Rosal, care a prestat aceste servicii, dar și cele de gestionare a gunoiului menajer timp de aproape zece ani.